Demone wat in ŉ mens klim (Duiwelbesetenheid) - www.bybelkennis.co.za
Die Bybel steek nie die bestaan van die duiwel en bose magte weg nie.
Net so min word die bose magte as skadeloos vir die mens beskryf. Nee, die duiwel wil mense hê… ja, hy, of sy demone, kan in mense klim en hulle in besit neem. Hulle neem dikwels die persoonlikhede van die mense oor en laat hulle snaakse dinge doen. Ons sien hoe Jesus toe hy hier op aarde was, mense met sulke demone in hulle moes help deur die demone uit te dryf.
Duiwelbesetenheid kan vandag nog voorkom… maar nie in Christene nie. Christene het die Heilige Gees in hulle; en die Heilige Gees deel nie sy “huis” met ŉ demoon nie, nie eers die buitekamer van sy huis nie. Om dus te wil voorgee dat demone in ŉ Christen is, is ŉ ernstige mosie van wantroue in die krag van Jesus en die Heilige Gees. Waar duiwelbesetenheid vandag nog voorkom, is dit in mense wat die Here nie ken nie.
Nou moet Christene nie gerus raak nie. Die duiwel kan wel nie meer in ŉ gelowige klim en hom of haar besete maak nie. Tog kan hy die gelowige nog verlei, weg van God af. Hy kan vir hulle strikke stel, soos ŉ brullende leeu wag om hulle te verslind, soos ŉ wolf in skaapsklere of ŉ engel van die lig aan hulle verskyn om hulle te probeer bedrieg, sodat hulle verkeerde dinge doen. Daarom moet gelowiges die geestelike wapenrusting aantrek (Efesiërs 6). Die hart van hierdie wapenrusting is om naby God te bly en in sy krag die duiwel teen te staan.
Laaste 7 Dae: 6,234
Laaste 30: 24,681
Laaste 365 Dae: 424,620